Banting suksesstories – toortsie.com
Kategorie: Banting suksesstories
Mei 16, 2019 Mei 15, 2019 ~ Toortsie	~ 11 Kommentaar
Piet Blootvoet het sy Bantingstorie vir my gestuur en ek plaas dit graag:
My verskeie vegan-vriende kla oor menige kwale. Baie is ook lyers aan allerhande toestande wat gemeenskaplik gevoelentes van swakheid insluit. Allerhande inspuitings moet toegedien word om hulle gesondheid in toom te hou. Nie almal nie maar tog die meeste is oorbegeesterd en raak militant oor hulle geloof wat lankal nie meer blote leefstyl is nie. Nee, dit raak soms charismaties vyandig en mens moet maar koes in die loopgrawe.
Interessant wat ek ervaar het sedert 2015. Op 7 Julie daardie jaar gee my internis my so ‘n klein wit pilletjie vir diabetes. Sommer gou is dit koorsstuipe, koue koors, pyn wat my heel agteroor laat styftrek. Kan vir vyf weke nie eet of iets anders as water drink nie. Ek verloor 22kg want alles, maar alles, smaak na groen skottelgoedopwasmiddel op harde goïïngsak. Jig!!
Na vyf weke kan ek weer begin eet, enkele happies op ‘n keer en dan net klein hoeveelhede rooivleis sonder sigbare vet, partytjietamaties en dan ook appels. Die appels is sleg vir my bloedglukose wat te laag daal. ‘n Plukkis appels is nog nie genoeg om dit reg te hou nie. Low GI se mal Ant Tillie. Hier en daar help ‘n krom piesang. Hulle voer mos die reguites uit…..
Ek het energie en lewenslus soos ‘n twintigjarige fikse soldaat. Klim Metrorail se trappe drie-drie of vier-vier. Na die internis gesê het ek mag nooit weer trappe klim nie.
Ek verloor nie meer gewig nie maar my klere sit al losser. Gou sien ek dat my losgestopte lyf beter definisie kry. En my stuk of vier- en vyftig jaar is verlede tyd. Selfs die stuk of vyf hartaanvalle en ses of so beroertes sedert 32 verdof in die skaduwees.
Mens is weer méns!
Terselfdertyd will alles en almal vir Tim Noakes kielhaal en oorhandig aan Ivan the Impaler. En my seun se kortstondige meisie kom evangeliseer ons met Banting. Nog nooit het ek voluit gebant nie maar my liggaam het van nature iets soortgelyks verkies.
En dit het vir my gewerk.
Toe moes ek my goeie gewoontes stelselmatig verruil vir koolhidrate (kwaadhidrate) en goedkoper kosse, want die Overbergse skapies word mos op die effektebeurs geprys sodra dit van die plaas af weg is. Teen die tyd dat dit onder Tafelberg aankom, lyk dit na high yield trading. Die koolhidrate veroorsaak legio nadelige effekte op my suikersieke lyf. Ver van sestig maar ek voel nader aan 95!
Die gesondheidsproffessor op RSG en die sjefs op SABC3 se Expresso vertel dat diabete lensies moet eet. My lensies maak my bewerig en dan moet ek baaaaie vinnig ‘n stukkie witbrood aka gif inkry. So kontak ‘n Vegan-vriendin my en vra uit oor lensies. Sy kry nagsweet, skrik wakker snags met ‘n gil. Haar sussie word somtyds flou. Hulle eet lensies.
Interessant dat swart om die oë en floutes by ander Vegan-vriende voorkom. Die een outjie begin toe vleis eet en was baie gou gesond.
So leer die Wetenskap ons dat die mens se brein eers begin ontwikkel het nadat die mens vleis begin eet het. Voor dit was die mens maar dom en dierlik.
Soms dink ek die sterk dryf na vegetariese of vegan leefstyle is nogeens ‘n foefie vir radikale gelowe en onwetenskaplik.
Gaan ons uiteindelik ons menswees omkeer? Tog waarsku die Bybel oor die eet van te veel vleis.
Baie dankie, Piet, vir jou storie.
Mei 26, 2018 Mei 27, 2018 ~ Toortsie	~ 29 Kommentaar
Toortsie se Bantingstorie LCHF
Mei 9, 2018 Mei 11, 2018 ~ Toortsie	~ 3 Kommentaar
Ek vra om verskoning vir die gereelde lesers op hierdie blog, julle ken my storie uit julle kop uit, maar ter wille van toevallige besoekers plaas ek graag my Bantingstorie in ‘n neutedop.
Nadat ek al soveel verslankingsprogramme met sukses gevolg het, net om kort daarná die gewig weer op te tel, en selfs meer gewig as wat ek verloor het, was ek moedeloos. Ek was vetsugtig (obese) en weekliks het my gewig net meer en meer geword.
Ek het ook geglo dat ‘n mens net ‘gebalanseerd’ moet eet, maar balanseerd eet het nie vir my gewerk nie, want ek was ‘n kos- en suikerverslaafde.
Nadat al hoe meer koerante en tydskrifte van Tim Noakes en sy Bantingleefstyl begin skryf het en al hoe meer dokters en hartspesialiste dit begin aanbeveel het en my beste vriende dit begin volg het, het ek oornag oorgeskakel na die Bantingleefstyl.
Dit was vir my ‘n groot kopskuif om al die stysel en suiker uit my dieet te verwyder, en die eerste paar dae was verskriklik erg. Ek het onttrekkingsimptome in ‘n baie erge graad ervaar. Dit was megraine, ek het opgestop gevoel, ek was knorrig, my asem het gestink, wat nog alles, maar na drie dae was alles oor en ek kon binne die eerste week alreeds goeie resultate sien. Banting het beslis vir my gewerk.
Terwyl ek dit slegs gedoen het met die oog op gewigsverlies, het ek soveel meer bygekry. Daar is soveel goed waarop ek nie eers gereken het nie, wat as bonus bygekom het. Ek was gediagnoseer met Metaboliese Sindroom, ek was oorgewig, op die rant van diabetes, my cholesterol was te hoog. Ek het my gesondheid teruggekry. Hier is geen teken meer van diabetes nie en my cholesterol het gestabiliseer. Waar ek altyd moeg en honger was, voel ek nou gesond, energiek, en kon ek al soveel van my medikasie los, met goedkeuring van my dokter. Met 18 kg gewigsverlies voel ek goed in my lyf, ek kan amper enige iets dra en hoef nie meer agter vormlose klere weg te kruip nie. Ek kan die wêreld met vreugde in die oë kyk, met lewenslus en met selfvertroue. Dan het daar nog twee resepteboeke ook uit hierdie leefstyl gevloei.
Ek kyk nie een oomblik terug nie. Ons eet heerlik, die beste wat ek nog in my lewe geëet het, behalwe natuurlik toe ek nog in my ma se huis was. Banting het beslis vir my gewerk.
Wil jy nie ook JOU LCHF (Banting) leefstyl met ons deel nie? Skryf maksimum 400 woord een e-pos dit asseblief vir my na madeleburger@gmail.com. Ek sal dit graag hier op die blog wil plaas. Lees gerus ander persone suksesstories HIER.
Danie se Bantingstorie LCHF
April 29, 2018 Mei 1, 2018 ~ Toortsie	~ 7 Kommentaar
Reblogged vanaf Coetzeeblog met Danie Coetzee se toestemming. Ek het dit ietwat verkort, die hele verhaal kan op sy blog gelees word. Kliek net op hierdie skakel.
Ly jy soms aan ‘n doodse moegheid? ‘n Hartklop wat weghardloop? Bloeddruk, beide tellings, onder ‘n honderd?
Hierdie is maar net die persoonlike ervaring, waaruit ander dalk iets kan leer en spaar, of ten minste die mediese fondse. Belangriker, die vermyding van onnodige stres, oor wat dalk ‘n ernstige siektetoestand kan wees.
Ongeveer 18 maande gelede het ek ‘n probleem begin ontwikkel, wat my en die dokters laat glo het dat ek ‘n hartprobleem het. Plaaslik, uit radeloosheid, twee kardioloë, twee algemene praktisyns, en een algemene praktisyn in Suid-Afrika besoek. Simptome, somtyds, daardie uiterste moegheid, na tien treë, moes ek rus en die weghol hartklop. Soms beter en soms, baie erg.
Natuurlik, die eerste wat die dokters voorstel, EKG. Bestudeer hulle, die rolletjie papier se grafiek, frons, krapkop? Jou hart is gesond en toon geen teken van ‘n probleem nie. Skryf ‘n ligte bloeddrukpilletjie voor en neem af en toe AAS, of te wel Acido Acetil Salicilico, asperine. So gemaak, geen verbetering nie.
‘n Jaar gelede. Kuier in SA, vir die familiefees. Die susters en niggies hang uit met al die lekker disse. Ryk en lekker. Baie erg, die moegheid. Oorweeg dit om vir die kinders verblyf te vra? Ek kan nie in hierdie toestand dit waag, alleen, op ‘n vliegtuig nie.
Skielik, op ‘n dag, gaan daar ‘n liggie aan. Het iets ryk geeet, het die hartklop en lae bloeddruk, baie erg. Kry iewers koeksoda, na 15 minute, byna normaal. Die oorsaak lê by die kos! Skryf op, wat was op die spyskaart die afgelope tyd. Baie soetgoed, baie meel.
Waarvoor is Google, daar? Net vir sulke gevalle. Gluten, per toeval, eerste op die lys. Simptome van gluten intoleransie. Lyk asof hulle daarvan wegskram om dit ‘n allergie en klaar te noem. Die tiende punt, presies wat ek beleef. Altyd, gedink, die gluten ding is sommer net ‘n ding. Skynbaar toe nie. Lyk ook of dit erger is in produkte, brood, wat uit die bakhuise kom, waar daar allerhande preserveermiddels gevoeg is, om die raklewe te verleng. Pure gif.
Die giftige meel en suiker gelos en ek is ‘n ander mens. Baie dankie!
Sal jy asseblief ook jou Bantingstorie vertel? Hoekom het jy begin met LCHF? Wat was die resultate? Skryf in Afrikaans of Engels en e-pos dit aan madeleburger@gmail.com. Maksimum 400 woorde. Ek wil dit graag hier op die blog plaas. Lees gerus ander se suksesstories HIER.
April 20, 2018 April 17, 2018 ~ Toortsie	~ 16 Kommentaar
My reis met LCHF het begin in Februarie 2016.
Oktober elke jaar doen ek die jaarlikse doktersondersoek as geskenk aan myself vir my verjaarsdag. Ek het my lewe lank lae bloeddruk gehad. Maar hierdie keer was anders.
Ek was reeds op medikasie vir hoë colestrol, spastiese derm, anti depressante, cortisoon inspuitings vir tendontenites in my regtervoet se hak en migraine. Nou hoë bloeddruk.
Ek het vir google gevra….what to do about high blood pressure. Ek het youtube verorber…..lesing na lesing. En elke keer duik LCHF op.
Ek was kant en klaar ge-dieet. Alles al probeer van Lae vet geen vet, kos afweeg, dag vir dag porsies, droeë provitas, skommels, pille, stropies, inspuitings ens.
Toe begin ek met klein veranderings. Bestudeer die lyste. Sny suiker en gluten uit. Raak ontslae van alle verbode items in my huis. Dit het so drie maande gevat om die nuwe leefstyl onder die knie te kry.
Ek is ñ 100% Banter. Dit maak my sosiaal baie onaanvaarbaar. Uiteet is ook vir my moeilik. My gestel is baie sensitief. Ek voel baie sleg as ek selfs klein hoeveelhede verbode bestandele inneem. Dit maak my hondsiek.
Vandag neem ek geen medikasie nie. Al my kwale is volkome genees. Ek doen selfs vier keer per week ons stofpadstap (5km)
Ek het geleer dat gluten-intolleransie kos-allergie veroorsaak. Ek was allergies vir vis. Dit het begin met skulpvis en uiteindelik kon ek geen vis meer eet nie. Na twee jaar van LCHF eet ek weer vis met géén newe effek nie…..só dankbaar.
My lewe het handomkeer verander. Ek is n “Banter for life” Sal nooit weer anders eet nie.
Ps: Ek doen nie die weeg ding nie….glad nie. Ek is groot van postuur, dra nr 9 skoen, sal nooit klein fyn en petite wees nie. Ek het van ñ nr 22 broek na ñ 14 verander, voorheen het ek gemaakte klere gedra.
Vertel ons asseblief jou Bantingverhaal in 400 woorde. Hoekom het jy begin. Wat was die uitdagings? Wat het jy gewen?
E-pos dit aan madeleburger@gmail.com sodat ek dit hier op my blog kan plaas.
591 076 ste persoon wat hier inloer! Baie dankie en welkom! Hoop jy loer weer in.